આ જ પ્રવાસ દરમિયાન મારો બીજો પડાવ હતો અલમોડા, કુમાઉ અને તેથીય અઢારેક માઈલ ઊંચે આવેલ મિરતોલાનો આશ્રમ. આ આશ્રમ જન્મે બ્રિટિશ એવા રોનાલ્ડ નિકસન ઉર્ફે યોગી કૃષ્ણપ્રેમે વર્ષ 1930માં સ્થાપ્યો હતો. પોંડીચેરી આશ્રમના શ્રી અરવિંદ તથા માતાજીના પરમ શિષ્ય એવા ખ્યાતનામ બંગાળી ગાયક દિલીપકુમાર રોયના પુસ્તકોમાં સતત ચર્ચાયેલ તેમના પરમ મિત્ર યોગી કૃષ્ણપ્રેમથી હું પરિચિત હતી. વળી શ્રી કિશનસિંહ ચાવડાના મિરતોલા આશ્રમ સાથેના ઘરોબાને લીધે તેમના લેખનમાં ઝીલાયેલ યોગી કૃષ્ણપ્રેમ તથા તેમના ગુરુ જશોદામૈયા સાથેના તેમના ગૂઢ અનુભવોથી પણ હું અવગત હતી. તો વળી કૃષ્ણપ્રેમ તથા તેમના અનુગામી અંગ્રેજ શિષ્ય પદ્મશ્રી માધવ આશિષના કરણસિંહ સાથેના પત્રવ્યવહારનું પુસ્તક ‘લેટર્સ ફ્રોમ મિરતોલા' (ભારતીય વિદ્યાભવન, 2004) પણ મેં વર્ષો પહેલાં વાંચેલું. તેથી મિરતોલા આશ્રમની મારી મુલાકાત મારે મન તીર્થધામની યાત્રાસમી હતી.